recursal/SuperWikiNEXT-32B huggingface dataset:
**Fyzioterapeut** je odborný pracovník, venujúci sa fyzioterapii.

Štúdium
-------

Absolvent študijného programu *fyzioterapia – bakalársky stupeň* sa uplatní ako fyzioterapeut v nemocničných a ambulantných zariadeniach, v kúpeľných liečebniach, v odborných liečebniach a rehabilitačných ústavoch, prípadne v iných zariadeniach, ktoré poskytujú preventívnu a liečebnú zdravotnú starostlivosť, ochranu a podporu zdravia. Ďalej sa môže uplatniť v odbornom riadení, vo výskume a vo výchove a vzdelávaní fyzioterapeutov. Fyzioterapeut sa môže ďalej vzdelávať v rámci celoživotného vzdelávania podľa Nariadenia vlády SR č. 296/2010 Z.z. ktorým sa mení a dopĺňa nariadenie vlády Slovenskej republiky č. 296/2010 Z.z. o spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov. 

Absolvent študijného programu *fyzioterapia – magisterský stupeň* je kvalifikovaný vysokoškolský zdravotnícky pracovník, ktorý má odbornú spôsobilosť vykonávať preventívne, diagnostické a terapeutické metódy a postupy fyzioterapie na úrovni zodpovedajúcej jeho kvalifikácii v odbore fyzioterapia v zmysle medzinárodných štandardov a kvalifikačných predpokladov na výkon povolania v krajinách EÚ, tak ako je to uvedené v profile absolventa.
**Fyzikálne vyšetrenie** alebo **fyzické vyšetrenie** je vyšetrenie chorého zmyslami lekára. Napriek rozšíreniu moderných diagnostických metód je fyzikálne vyšetrenie naďalej spolu s anamnézou základným predpokladom stanovenia správnej diagnózy, keď ju určí až v 80% prípadov. Jeho vynechanie a pristúpenie rovno k zobrazovacím či laboratórnym testom je až na výnimky nesprávny a pre pacienta mnohokrát nebezpečný postup, ktorý vedie k jeho zbytočnému utrpeniu, vystaveniu ionizujúcemu žiareniu, predĺženiu diagnostického procesu a v neposlednom rade k výraznému zvýšeniu finančných nákladov.

Význam a kvalitu fyzikálneho vyšetrenia zvyšujú vedomosti a skúsenosti lekára.

Rozdelenie
----------

Fyzikálne vyšetrenie sa rozdeľuje na:

* *pohľad (aspekcia)*
* *pohmat (palpácia)*
* *poklep (perkusia)*
* *posluch (auskultácia)*
* *čuch*

Fyzikálne vyšetrenie začína celkovým vyšetrením, pri ktorom sa posudzuje vedomie a psychický stav pacienta, jeho výška, váha, výživa, charakter postavy, poloha, schopnosť pohybu a chôdze, reč. Zaraďuje sa sem tiež zistenie telesnej teploty a vyšetrenie kože. Časovo sa prekrýva s odoberaním anamnézy.

Zdroj
-----

* KORDAČ, Václav. *Vnitřní lékařství - Úvod do oboru a vyšetřovací metody*. Praha : Univerzita Karlova, 1989. 60-044-89. (česky)
**Kultúra reálnej virtuality** je pojem, ktorý do sociológie a mediálnych štúdií uviedol Manuel Castells. Castells dobre vedel, že realita, v ktorej žijeme, vždycky bola virtuálna. Vždy nám ju sprostredkovávaly symboly, predovšetkým jazyk. Avšak doba elektroníckych médií veci ešte viac skomplikovala. Podla Castellse už nežijme iba v realite virtuálnej. Tím, že médiami sprostredkované informácie nás naozaj pohltily tak, že iný prístup k okolitému svetu ako sprosredkovaný médiami takmer nemáme, hovorí Castell práve o *kultúre reálnej virtuality*, kultúre, v ktorej takmer všetko je virtuálne, sprostredkované médiami a ako také to vytvára našu každodennú realitu. Koncept je založený McLuhanovho diktu, že médium je sdelenie.

Referencie
----------

1. ↑  CASTELLS, Manuel. *The rise of the network society*. Oxford : Blackwell Publishers, 2000. (2nd ed.) Dostupné online. ISBN 0631221409. S. 403-406.
2. ↑  MCLUHAN, Marshall. *Understanding media : the extensions of man*. Cambridge, Mass. : [s.n.]. (First MIT Press edition, 1994.) Dostupné online. ISBN 0262631598. S. 7-23.
**Fyziológia človeka** alebo **lekárska fyziológia** je veda, zaoberajúca sa štúdiom fungovania ľudského organizmu. Patrí k základným odborom medicíny. Ako odbor nie je presne vymedzená a hraničí s ďalšími vedami, ako sú biochémia, molekulárna biológia, biofyzika, genetika, imunológia, anatómia a patologická fyziológia. Jej cieľom je pochopenie a vysvetlenie fyzikálnych, biochemických a biologických princípov fungovania procesov v ľudskom tele. Na úrovni základných procesov splýva so všeobecnou fyziológiou.

Rozdelenie
----------

Fyziológiu človeka možno rozdeliť na pododbory:

* *neurofyziológia*
* *fyziológia opornej a pohybovej sústavy*
* *fyziológia krvi a krvného obehu*
* *fyziológia dýchacej sústavy*
* *fyziológia tráviacej sústavy*
* *fyziológia vylučovacej sústavy*
* *fyziológia pohlavnej sústavy*
* *fyziológia kože*
* *fyziológia žliaz s vnútornou sekréciou*
* *fyziológia imunitného systému*
* *fyziológia rastu a starnutia*

Delenie je neúplné, rôzne zdroje používajú rôzne systémy.

Zdroj
-----

* KITTNAR, Otomar a kol. *Lékařská fyziologie*. Praha : Grada, 2011. ISBN 978-80-247-3068-4. S. 1 - 9. (česky)
Akseli Gallen-Kallela, *Kullervovo prekliatie.*
**Kullervo** je tragický hrdina fínskeho národného eposu Kalevala.

Legenda o Kullervovi
--------------------

Kullervov príbeh opisujú spevy 31-36. Bratia Untamo a Kalervo sa pohádajú o loviská rýb a pôdu. Untamo a jeho muži porazia Kalerva v boji a vyvraždia celú jeho rodinu. Prežije iba jedna tehotná žena, ktorá následne porodí Kalervovho syna Kullerva. Po troch neúspešných pokusoch usmrtiť ho sa Untamo rozhodne ponechať si Kullerva vo svojej domácnosti ako otroka. Keď sa ukáže ako úplne neschopný, predá ho Untamo Illmarinenovi za pastiera dobytka. Illmarinenova manželka, ktorá chlapca s obľubou šikanuje, vpečie jedného dňa do jeho chleba kameň, o ktorý si Kullervo pri krájaní zlomí čepeľ svojho noža. V záchvate zlosti prisahá pomstu a, súc od malička nadaný magickou mocou, premení kravy, ktoré Illmarinenova žena dojí, na divoké medvede, ktoré ju roztrhajú. Utečie domov a zistí, že jeho obaja rodičia sú ešte nažive, ale jeho sestra zmizla.

Kullervo ide na otcov príkaz zaplatiť dane. Na spiatočnej ceste stretne žobráčku a zvedie ju, nevediac, že je to jeho sestra. Keď pravda vyjde na povrch, sestra sa od hanby utopí v riave horského potoka. Kullervo sa zmätený vracia domov a tiež chce spáchať samovraždu, ale jeho matka mu v tom zabráni. Kullervo sa rozhodne pomstiť Untamovi a zavraždí jeho aj všetkých členov jeho rodiny. Po svojom návrate však nájde na statku mŕtve telá svojich rodičov. Vyhľadá v lese miesto, kde zviedol svoju sestru, a naľahne tam na svoj meč.
**Fácia** je v geológií dôležitý znak alebo súbor znakov - ceľkový vzhľad, zloženie, podmienky vzniku alebo zmeny vlastností, ktoré charakterizujú horninové jednotky alebo celky.

Termín *fácia* do geológie zaviedol švajčiarsky geológ Amanz Gressly v roku 1838.

Sedimentárne fácie
------------------

*Bližšie informácie v hlavnom článku: Sedimentárne fácie*
V sedimentológií a stratigrafii pojem fácia vystihuje rôzne typy sedimentačného prostredia. Pre každú sedimentárnu fáciu sú typické určité druhy usadených hornín. Rozlišujú sa tri zákaldné typy fácií:

* morské
* prechodné
* kontinentálne

Všeobecne možno povedať, že fácie usadených hornín možno členiť aj na základe rôznych spôsobov ich štúdia. Opisné vlastnosti, ktoré možno sledovať na základe pozorovaní sedimentárnej petrológie, ako je veľkosť zŕn a minerálne zloženie, sa označujú ako litofácie, zatiaľ čo fácie definované na základe štúdia skamenelín sa označujú ako biofácie.

Metamorfné fácie
----------------

Teplotno-tlakový diagram metamorfných fácií

*Bližšie informácie v hlavnom článku: Metamorfné fácie*
Pri štúdiu premenených hornín sa zistilo, že pri postupnej progresívnej metamorfóze (rast teploty a tlaku) vznikajú minerály v určitej postupnosti a vzájomných asociáciách (tzv. paragenéze). Tieto sú závislé od určitých teplotno-tlakových podmienok, ktoré sa počas progresívnej metamorfózy vyskytujú.

Vyčlenené sú tieto základné metamorfné fácie:

* fácia zleneých bridlíc
* amfibolitová fácia
* granulitová fácia
* fácia modrých bridlíc
* eklogitová fácia


|  |  |
| --- | --- |
|  | Portál vedy o Zemi |
**Skoryl** je minerál kryštalizujúci v trigonálnej sústave, chemicky zložitý borokremičitan železa a sodíka – NaFe+3Al6(BO3)3Si6O18(OH)4. Patrí do skupiny turmalínu.

Charakteristika
---------------

Minerály tohto radu vytvárajú hranolovité kryštály, často pozdfžne ryhované, ktoré môžu mať na priereze zaoblený trojuholníkový tvar. Turmalíny sa vyskytujú aj v podobe celistvých a kompaktných agregátov. Turmalínový rad tvorí sedem rozličných odrôd: elbait (viacfarebný), skoryl (čierny), buergerit a dravit (hnedý), rubelit (ružový), verdelit (zelený) a uvit (čierny, hnedý a žltozelený). Kryštály bývajú často na jednom konci ružové a na druhom zelené a môžu dosahovať značnú veľkosť; vryp je bezfarebný. Sú to priehľadné až nepriehľadné minerály so skleným leskom.

Vznik
-----

Tvoria sa v granitoch, pegmatitoch a niektorých premenených horninách. Vyskytujú sa tu spolu s mnohými ďalšími minerálmi, napr. s berylom, zirkónom, kremeňom a živcom.

Poznávanie
----------

Turmalíny sú nerozpustné v kyselinách. Tmavšie sfarbené odrody sa tavia ťažšie ako červené a zelené odrody.

Výskyty na Slovensku
--------------------

Betliar (pri: Rožňava, Rožňava okres), Dobšiná (pri: Rožňava, Rožňava okres), Hnilčík (pri: Spišská Nová Ves), Hnúšťa-Likier (pri: Tisovec, Rimavská Sobota okres), Mlynky (pri: Dobšiná, Spišská Nová Ves okres), Slovinky (Ostrý vrch, pri: Krompachy, Spišská Nová Ves okres), Ľubietová (pri B.Bystrici).

Iné projekty
------------

Commons
* Spolupracuj na Commons Commons ponúka multimediálne súbory na tému **skoryl**.

Externé odkazy
--------------

* Mineraly.sk – zdroj, z ktorého (pôvodne) čerpal tento článok.
* www.mindat.org - skoryl na mineralogickej databáze (po anglicky)

| * z
* d
* u
Turmalíny |
| --- |
| 
* Buergerit
* Darrellhenryit
* Dravit
* Elbait
* Feruvit
* Fluór-buergerit
* Fluór-dravit
* Fluór-liddicoatit
* Fluór-skoryl
* Fluór-uvit
* Foitit
* Chromo-alumino-povondrait
* Chróm-dravit
* Liddicoatit
* Magnezio-foitit
* Olenit
* Oxy-dravit
* Oxy-skoryl
* Oxy-vanádium-dravit
* Povondrait
* Rossmanit
* Skoryl
* Uvit
* Vanádium-dravit

 |
Moderná skriňová nadstavba nákladného automobilu
Záchranárska nadstavba
Prepravník osôb
Mraziarenská nadstavba súpravy
**Skriňová nadstavba** (alebo **Skriňový automobil**) je druh nadstavby nákladného a úžitkového automobilu, prívesu alebo návesu. Samostatný, pri automobiloch od posádky oddelený a uzamykateľný priestor môže byť využitý podľa úpravy nákladného priestoru na prepravu materiálu, tovaru, osôb, strojov a prístrojov a pod. Kabína býva sklopná dopredu, čím sa umožní prístup k motoru.

Konštrukcia nadstavby
---------------------

Bežná skriňová nadstavba má rovnú podlahu, pevné steny i strechu a dvojkrídlové dvere, ktoré môžu byť nahradené alebo doplnené zdvíhacou plošinou. Upevňovacie oká v podlahe slúžia k zabezpečeniu nákladu pri preprave a priestor najmä menších (rozvážkových) automobilov býva prístupný i bočnými posuvnými dverami.

Odvodené verzie
---------------

Výrobcovia ponúkajú množstvo druhov nadstavieb, prispôsobených požiadavkám trhu. Okrem najjednoduchšej verzie tak existuje napríklad:

* **Izotermická nadstavba** - je tepelne izolovaná verzia, používaná najmä na prepravu potravín
* **Mraziarenská nadstavba** - je tepelne izolovaná verzia s vlastným chladením nákladného priestoru
* **Pojazdná dielňa** - ponúka servisným a obslužným strediskám podmienky na výkon menších opráv mimo dielne. Býva vybavená elektrocentrálou, zváračskou súpravou, technikou, potrebnou na prácu a náradím. Najčastejšie verzie sú elektrikárska, servisná a zámočnícka.
* **Mobilná rádiostanica** - je nadstavba vybavená spojovacou technikou, vrátane externých antén, určená na prenos signálu. Najčastejšie sú vojenské a televízne prenosové vozy.
* **Prepravná nadstavba** - je využívaná na prepravu osôb, väčšinou na ťažšie dostupné miesta a býva preto montovaná často na terénne automobily. Používajú ju lesní, stavební a poľnohospodárski robotníci, elektrikári, plynári a pod.

Pozri aj
--------

* Nákladný automobil
* Dodávkový automobil
* Pick-up
* Kamión
* Valník
* Sklápač

Zdroj
-----

*Tento článok je čiastočný alebo úplný preklad článku Skříňový automobil na českej Wikipédii.*
Fotoaparát Exakta Varex
**Exakta** je značka fotoaparátu, ktorá preslávila spoločnosť Ihagee. Exakta sa objavila v roku 1933 pod označením (séria) Kine, ktorú navrhol nemecký inžinier Karl Nüchterlein, ktorý vstúpil do spoločnosti už v roku 1923. Kine bola veľmi používaná aj nemeckou armádou počas druhej svetovej vojny.

Modely
------

Modely Exakty sú od prvých rokov až po ich celkový zánik. V neskoršom období sa používalo aj označenie Exa. Verzia Exakty z roku 1950 bola prvým modelom na svete s vymeniteľnými hľadáčikmi. Fotoaparát Exakta sa vyrábal od roku 1936 až do roku 1969. 

**Modely fotoaparátov značky Exakta:**

Kine-Exakta, Kine-Exakta II, Exakta Varex (kvôli licenčným právam na termín „Varex" sa v USA používalo označenie Exakta V), Exakta Varex VX (v USA Exakta VX), Exakta VX IIa, Exakta VX IIb, Exakta VX500, Exakta VX1000.

**Modely Exa:**

Exa, Exa II, Exa IIa, Exa IIb, Exa 500.

Externé odkazy
--------------

* Stránky poľského zberateľa žijúceho v USA
* Fotoaparáty Exakta
**Exainetos** alebo **Hexainetos** (starogr. *Εξαίνετος, ᾿Εξαίνετος* – *Exainetos, Hexainetos*) bol v roku 496 pred Kr. olympijský víťaz v zápasení.

Exainetos, syn Empedokla z Akragantu, zvíťazil na 71. olympijských hrách v roku 496 pred Kr. v zápasení. Zápasenie (*palé*) sa podobalo dnešnému „*grécko-rímskemu"*; aby súťažiaci zvíťazil, musel súpera trikrát zvaliť na zem tak, že sa jej dotkol kolenom, alebo ho prinútiť, aby sa vzdal. Súperi sa od prvého až do posledného kola určovali žrebom a zápasili vylučovacím systémom.

Staroveký historik Diogenes Laertios uvádza, že gramatik Satyros z Kallatidy vo svojom diele *Životopisy mudrcov a filozofov*, zaznamenal, že Empedokles, syn Exaineta z Akragantu, mal syna Exaineta, ktorý počas tej istej olymiády, keď on zvíťazil v konských dostihoch, získal víťazstvo v zápase alebo v behu. (V záznamoch Eusebia je na 71. olymp. hrách víťazom v behu na jedno stadion Teisikrates z Krotónu.) Uvádza tiež, že podľa Apollodora z Atén, olympionik Empedokles nebol totožný s Empedoklom, filozofom, ale bol to jeho dedo s rovnakým menom.

Referencie a bibliografia
-------------------------

1. 1 2  Mark Golden, *Greek Sport and Social Status*, str. 10
2. 1 2 3 4  Diogenes Laertios. *Životopisy slávnych filozofov*. Bratislava : Vydavateľstvo Spolku slovenských spisovateľov, 2007. ISBN 978-80-8061-286-3. S. 310-311.
3. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 113.
4. ↑  Diogenes Laertios. *Životopisy slávnych filozofov*. Bratislava : Vydavateľstvo Spolku slovenských spisovateľov, 2007. ISBN 978-80-8061-286-3. S. 407 poznámky.
5. ↑  Eusebios, *Kronika* 2,193.

Pozri aj
--------

* Zoznam olympijských víťazov staroveku
**Břetislav II.** (\*?, † 22. december 1100, hrad Zbečno) bolo české knieža (od r. 1092) z rodu Přemyslovcov. 

Najstarší syn kniežaťa a prvého českého kráľa Vratislava II. a jeho druhej manželky Adléty Uhorskej bol zvolený kniežaťom 14. septembra 1092. Hneď na počiatku svojej vlády vyhlásil zákaz všetkých dožívajúcich pohanských zvykov a obyčajov. Prvý článok jeho nariadenia obsahoval vypovedanie všetkých čarodejníkov, kúzelníkov a veštcov z krajiny. V roku 1097 nariadil vyhnanie slovanských mníchov zo sázavského kláštora. Na ich miesto povolal rehoľníkov z kláštora v Břevnove. 

V roku 1093 vpadol Břetislav II. do Poľska, kde bojoval s kniežaťom Vladislavom I. Hermanom. Počas bojov bolo veľmi spustošené Sliezsko. Pokúsil sa zrušil tzv. starešnícky zákon svojho deda Břetislava I. a tým sa snažil zaistiť následníctvo pre svojho mladšieho brata Bořivoja. 

Břetislav II. bol na sklonku roku 1100 pri návrate z lovu zavraždený pri hrádku Zbečno. Súčasníci považovali tento akt za odplatu Vršovcov.

Rodinné pomery
--------------

S manželkou Lukartou (\* okolo 1075, † 31. december neznámeho roku) mal jedného syna Břetislava (\*?, † 8. marec po 1030).

Genealógia
----------

|  |  |  |  |  |  |  |
| --- | --- | --- | --- | --- | --- | --- |
| Břetislav I.† 10. január 1055 |  | Judita zo Schweinfurtu† po 1052 |  | Ondrej I. (Uhorsko)\* 1015† 1060/1061 |  | ? |
|  |  |  |  |  |
|  |  |  |
|  | Vratislav II.† 14. január 1092 |  | Adléta Uhorská\*† asi 1040† 27. január 1062 |  |
|  |  |  |
|  |  |
|  |  |  |  |  |  |  |  |  |  |  |  |  |  |
|


|  |  |  |  |  |
| --- | --- | --- | --- | --- |
|  | Lukarta z Bogenu† 31. december neznámeho rokuOO   1094 | **Břetislav II.**† 22. december 1100 |  |  |
|  |  |  |  |  |  |  |  |  |  |
|
|
|  | Břetislav † po 1130 |

Panovnícke pomery
-----------------

  


|  |
| --- |
| Břetislav II.**Přemyslovci** |
| Vladárske tituly |
|
| Predchodca**Konrád I. Brniansky** | **České knieža**1092 – 1100 | Nástupca**Bořivoj II.** |

Autoritné údaje: * GND: 1038690595
* NK ČR: mzk2005279409
* VIAF: 84617281
**Exarchát** je organizačná územná jednotka vo východných kresťanských cirkvách.

V závislosti od toho, ktorej cirkvi je súčasťou môže mať rôzne významy.

Východné katolícke cirkvi
-------------------------

Vo východných katolíckych cirkvách je exarchát definovaný v CCEO, kán. 321 ako časť Božieho ľudu, ktorá pre zvláštne okolnosti nebola zriadená ako eparchia a ktorá z územného alebo iného dôvodu bola rozhodnutím zverená do správy exarchovi. Exarchát ustanovený rímskym pápežom (teda apoštolským stolcom) sa nazýva apoštolský exarchát, ak ho ustanovil patriarcha tak sa nazýva patriarchálnym exarchátom a ak ho ustanovil väčší arcibiskup tak sa nazýva arcibiskupským exarchátom. Patriarcha, resp. väčší arcibiskup môže zakladať exarcháty na svojom patriarchálnom území (porov. CCEO, kán. 146, resp. kán. 152), mimo tohto územia ich zriadenie môže navrhnúť rímskemu pápežovi (porov. CCEO, kán. 148 §3).

Vo východných katolíckych cirkvách v súčasnosti existujú tieto exarcháty:

Apoštolské exarcháty:[1]

* Arménska katolícka cirkev - Latinská Amerika a Mexiko
* Bulharská gréckokatolícka cirkev - Sofia
* Grécka gréckokatolícka cirkev - Grécko, Istanbul (Konštantínopol)
* Gréckokatolícka cirkev v Srbsku a Čiernej Hore - Srbsko a Čierna Hora
* Macedónska gréckokatolícka cirkev - Macedónsko
* Maďarská gréckokatolícka cirkev - Miskolc
* Melchitská gréckokatolícka cirkev - Argentína, Venezuela
* Rusínska gréckokatolícka cirkev - Česko
* Ruská gréckokatolícka cirkev - Rusko, Charpin
* Sýrska katolícka cirkev - Venezuela
* Sýrsko-malankarská katolícka cirkev - Spojené štáty americké
* Ukrajinská gréckokatolícka cirkev - Nemecko a Škandinávia, Francúzsko, Veľká Británia

Patriarchálne exarcháty:[2]

* Arménska katolícka cirkev - Damask, Jeruzalem a Ammán
* Maronitská cirkev - Jeruzalem a Palestína, Jordánsko
* Melchitská gréckokatolícka cirkev - Irak, Kuvajt
* Sýrska katolícka cirkev - Basra a Kuvajt, Jeruzalem (Palestína a Jordánsko), Turecko

Arcibiskupské exarcháty:[3]

* Ukrajinská gréckokatolícka cirkev - Doneck-Charkiv, Luck, Odesa-Krym

Pravoslávne cirkvi
------------------

Ruská pravoslávna cirkev má bieloruský exarchát na čele ktorého stojí exarcha ktorý má titul metropolita Minska a Slucka, patriarchálny exarcha celého Bieloruska.

Referencie
----------

1. ↑  Apostolic Exarchates
2. ↑  Patriarchal Exarchates
3. ↑  Archiepiscopal Exarchates
**Charles Evans Hughes** (\* 11. apríl 1862, Glens Falls, New York – † 27. august 1948, Osterville, Massachusetts) bol americký právnik, politik, profesor a 11. sudca Najvyššieho súdu USA.

Osobný život
------------

Roku 1884 začal právnickú prax na Wall Streete, v rokoch 1907 – 1910 bol republikánskym guvernérom New York.

Menovaný sudcom Najvyššieho súdu USA bol v roku 1910. Pracoval v ňom do roku 1916, kedy sa postu vzdal v prospech republikánskej kandidatúry na prezidenta USA. Toho roku prehral prezidentské voľby v pomere 254 ku 277 hlasom voliteľov s demokratom Woodrowom Wilsonom. V rokoch 1921 – 1926 pôsobil v úrade ministra zahraničí USA, mal hlavnú zásluhu na Washingtonskej námornej konferencii.

Predsedom Najvyššieho súdu USA bol menovaný 13. februára 1930. Vo veci ústavnej legislatívy Franlina Delano Roosevelta, zaujal vyvážené stanovisko. Zasadil mu ťažkú ránu rozhodnutím vo veci sporu *Schechter Poultry Corporation vs. Spojené štáty americké*, naopak nebol proti prezidentskému programu Nový údel. Na svoju funkciu rezignoval roku 1941. 

Do jeho rúk zložil trikrát (4. marca 1933, 20. januára 1937 a 20. januára 1941) prísahu  33. prezident USA Franklin Delano Roosevelt.

Pozri aj
--------

* Zoznam predsedov Najvyššieho súdu USA
* Najvyšší súd Spojených štátov

Zdroj
-----

*Tento článok je čiastočný alebo úplný preklad článku Charles Evans Hughes na českej Wikipédii.*

| * z
* d
* u
Predsedovia Najvyššieho súdu USA |
| --- |
| 
* John Jay
* John Rutledge
* Oliver Ellsworth
* John Marshall
* Roger B. Taney
* Salmon P. Chase
* Morrison Waite
* Melville Fuller
* Edward Douglass White
* William Howard Taft
* Charles Evans Hughes
* Harlan F. Stone
* Fred M. Vinson
* Earl Warren
* Warren E. Burger
* William Rehnquist
* John Roberts

 | Seal of the United States Supreme CourtSeal of the United States Supreme Court |

Autoritné údaje: * BnF: 16122867j
* GND: 118775219
* ISNI: 0000 0001 0950 7885
* LCCN: n79006704
* VIAF: 5726990
* WorldCat: lccn-n79006704
RNDr. **Ladislav Gomolčák** (\* 9. jún 1932, Košice – † 14. júl 1976, Bratislava) bol slovenský fyzik.

Život
-----

Ladislav Gomolčák sa narodil v Košiciach. Fyziku vyštudoval na Prírodovedeckej fakulte UK v Bratislave (1956). Po skončení začal pracovať vo Výskumnom ústave zváračskom v Bratislave, ale zakrátko prešiel do Ústavu jadrových výskumov ČSAV v Prahe. Po štyroch rokoch strávených v Čechách sa L. Gomolčák vrátil do Bratislavy na Katedru fyziky PFUK. Po jej rozdelení v roku 1961 sa stal členom Katedry jadrovej fyziky, odkiaľ prešiel v roku 1969 na Katedru teoretickej fyziky. Tu pracoval až do svojej predčasnej smrti. Zomrel 14. júla 1976 v Bratislave.

Práca
-----

Ladislav Gomolčák bol mimoriadne erudovaným fyzikom so širokým okruhom záujmov – od jadrovej a teoretickej fyziky až po elementárne častice, gravitáciu a astrofyziku. Bol jedným z prvých, čo venovali veľa času a námahy tvorbe a zabezpečovaniu fyzikálnej literatúry na Slovensku. Počas pražského pôsobenia napísal spolu s I. Úlehlom a Z. Pluhařom úspešnú monografiu *Optické modely atómového jadra*, ktorá neskôr vyšla aj v anglickom preklade. Bol tiež spoluautorom prvej slovenskej (v tom čase prvej československej) učebnice kvantovej mechaniky (spolu s J. Pišútom). Napísal viacero skrípt a preložil niekoľko kníh a príručiek. Jeho láska ku knihám bola príslovečná. Zbieral publikácie širokého zamerania v čase, keď nebolo ľahké a často ani lacné získať odbornú literatúru zo Západu. L. Gomolčák mal asi najlepšiu súkromnú fyzikálnu knižnicu v Bratislave, ktorá po jeho smrti obohatila knižnicu PFUK. Tým, čo v šesťdesiatych rokoch študovali na PFUK fyziku alebo učiteľstvo fyziky nadlho utkveli v pamäti hlavne Gomolčákove prednášky z kvantovej mechaniky. Prednášal však aj teóriu jadra, konal výberové prednášky zo štatistickej fyziky, astrofyziky, všeobecnej teórie relativity a z teórie potenciálového rozptylu. Hoci dr. Ladislav Gomolčák pôsobil na Prírodovedeckej fakulte iba 15 rokov, podstatným spôsobom sa podieľal na výchove niekoľkých generácií fyzikov a učiteľov fyziky.

Externé odkazy
--------------

* Matematický ústav SAV – zdroj, z ktorého pôvodne čerpal tento článok. Vzhľadom na to, že tento zdroj ešte nemá vyriešené autorské práva podľa licencie CC-BY-SA 3.0, nie je zatiaľ vhodné preberať články označené touto šablónou.

Autoritné údaje: * ISNI: 0000 0001 1636 6478
* LCCN: n83826568
* NK ČR: mzk2002140061
* VIAF: 48153583
* WorldCat: lccn-n83826568
**Lena** je najvýchodnejší z troch sibírskych veľtokov, ktoré sa vlievajú do Severného ľadového oceánu (ostatné sú Jenisej a Ob). Je 10. najdlhšou riekou a 9. najväčším povodím.

Väčšina výskumníkov sa domnieva, že pôvod názvu rieky Lena je odvodený od slova *Elyu-Ene* národa Evenkov a znamená „Veľká rieka". V roku 1620-23 sa k rieke dostala skupina kozákov a preskúmali rieku z jej hornej horskej časti až do stredu Jakutska. Najväčším a strategickým mestom na rieke je Jakutsk. Meno rieky inšpirovalo aj Lenina a preto si ho zvolil ako svoj pseudonym.

Tok
---

Pramení vo výške 1 640 m n. m. v Bajkalských vrchoch iba 7 km západne od Bajkalského jazera. Zdroj sa nachádza v rovnomennej prírodnej rezervácii. Rieka tečie severovýchodne a vlievajú sa do nej prítoky Kirenga, Vitim, Oljokma. Od Jakutska tečie rieka na sever až do sútoku s riekou Aldan. Verchojanské pohorie odráža tok rieky na severozápad. Po sútoku s najväčším prítokom Viljuj rieka tečie skoro priamo na sever do Mora Laptevovcov. Delta rieky s rozlohou 30 000 km² je tvorená siedmimi veľkými vetvami z ktorých najväčšia *Bykov* je najvýchodnejšia.

104 kilometrov od mesta Pokrovska sa brehu rieky nachádza prírodný park a lokalita UNESCO Lenskije stolby.

Doprava
-------

Od októbra do júna nasledujúceho roka je rieka zamrznutá a používa sa ako cesta. Po roztopení ľadu rieka masívne zväčší svoj objem. V máji 2001 rieka zaplavila mesto Lensk a časť Jakutska. Od mesta Usť-Kut je rieka splavná až do svojej delty v dĺžke približne 3 500 km.

Galéria
-------

* Rieka Lena v prírodnej rezervácia 10 km od prameňaRieka Lena v prírodnej rezervácia 10 km od prameňa
* Prítok, rieka KirimPrítok, rieka Kirim
* Ústie rieky Vitim do LenyÚstie rieky Vitim do Leny
* Ústie rieky OljokmaÚstie rieky Oljokma
* Rieka AldanRieka Aldan
* Rieka ViljujRieka Viljuj
* Rieka Lena pri meste JakutskRieka Lena pri meste Jakutsk
* Delta rieky LenaDelta rieky Lena

Referencie
----------

1. ↑  Hydrografia ZSSR (po rusky)
2. ↑   *Lena River Delta* [online]. World Wildlife Fund, 2001, [cit. 2010-03-05]. Dostupné online. (po anglicky)
3. ↑   *A Regional, Electronic, Hydrographic Data Network For the Arctic Region* [online]. [Cit. 2010-03-05]. Dostupné online. (po anglicky)

Zdroj
-----

*Tento článok je čiastočný alebo úplný preklad článku Lena River na anglickej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Lena (rieka)**
**Exainetos** (iné názvy: **Hexainetos, Exagentus**; starogr. *Εξαίνετος, ᾿Εξαίνετος*  – *Exainetos, Hexainetos*) bol v rokoch 416 a 412 pred Kr. olympijský víťaz v behu na jedno stadion.

Exainetos z Akragantu bol na 91. a 92. olympijských hrách korunovaný vencom za víťazstvo v behu na jedno stadion. V Olympii sa beh na jedno stadion zaviedol už na počiatku hier, t. j. v roku 776 pred Kr. Táto olympijská disciplína sa na hrách považovala za hlavné preteky a aj po zaradení ďalších súťažných disciplín sa menom víťaza týchto pretekov označovala celá olympiáda.

Staroveký historik Diodóros Sicílsky zaznamenal jeho prvé olympijské víťazstvo v súvislosti s datovaním neúspešnej vojenskej výpravy Atén proti Syrakúzam a druhé s datovaním zničujúceho útoku vosk Byzantia, Chalkedonu a odielov Trákov proti Bithýnii. Diodoros uvádza, že keď Axainetos dosiahol na 92. olympijských hrách svoje druhé víťazstvo v behu na jedno stadion, čakalo ho doma veľkolepé privítanie:„*Vošiel do mesta stojac na pripravenom voze so štvorzáprahom a jeho sprievod tvorilo tristo vozov popredných občanov v luxusnom oblečení zdobenom striebrom a zlatom, každý s párom bielych koní."*

Referencie a bibliografia
-------------------------

1. 1 2  Diodoros, *Bibliotheca historia*, 12,82,1.
2. 1 2  Diodoros, *Bibliotheca historia*, 13,34,1.
3. 1 2 3  Eusebios, *Kronika* 2,193.
4. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 246.
5. ↑  Pausanias, *Periégésis tés Hellados*, 5,8,6.
6. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 140.
7. ↑  Diodoros, *Bibliotheca historia*, 13,82,7.
8. ↑  Vojtech Zamarovský. *Vzkriesenie Olympie*. Bratislava : Šport, 1986. 77-043-86. S. 169.

Pozri aj
--------

* Zoznam olympijských víťazov staroveku
**Fyles** alebo **Fylés** (starogr. *Φύλης* – *Fyles*, iný prepis: *Fylés*) bol grécky sochár v 3. storočí pred Kr.

Sochár Fyles, syn Polygnóta z Halikarnasu, bol činný v 2. polovici 3. storočia pred Kr. Zo skulpturálnej tvorby tohto umelca (bronziara) sa nič nezachovalo, ale našlo sa až 23 jeho menom signovaných podstavcov zo sôch na ostrovoch Rodos (v mestách Rodos, Lindos a Kameiros), Délos a Astypalaia. Nápisy na podstavcoch sú na základe epigrafického a prosopografického skúmania datované do rokov 250 až 200 pred Kr.

Podstavec objavený na ostrove Délos bol základňou sochy Agathostrata, veliteľa rodoského loďstva, ktorý okolo roku 258 pred Kr. zvíťazil v bitke pri Efeze nad vojenskou flotilou egyptského panovníka Ptolemaia II. Na podstavcoch nájdených na akropole rodoského mesta Lindos, podľa ich nápisov, stáli väčšinou sochy kňazov bohyne Atény *Lindskej*. Na jednom z nich sa pôvodne nachádzala dvojica sôch kňazov tejto bohyne, a to socha Eufrantida, syna Charidama, ktorá bola jeho dielom, a socha Kallikrata, syna Eufrantida, zhotovená rodoskými sochármi Telesónom a jeho otcom Mnasitimom.

Referencie a bibliografia
-------------------------

1. 1 2 3 4 5 6  Lucia Guerrini: Enciclopedia dell’Arte Antica, Classica e Orientale, Roma 1959, Treccani, *Fyles*
2. 1 2  Marlies Burget, Rainer Eisenschmid
Baedeker, 2008, *Umbrien*
3. ↑  Brill’s New Pauly, *Phyles*
4. ↑  Inscriptiones Graecae, *IG XI,4 1128*
5. ↑  Inscriptiones Graecae, *Lindos II 136*
6. ↑  Inscriptiones Graecae, *Lindos II 135*
7. ↑  Inscriptiones Graecae, *Lindos II 131c*
8. ↑  Inscriptiones Graecae, *Lindos II 111*
9. ↑  Inscriptiones Graecae, *Lindos II 97*
10. ↑  Inscriptiones Graecae, *Lindos II 106*
**Lena Kathren Headeyová** (\* 3. október 1973, Hamilton, Bermudy) je anglická herečka a filmová producentka.

Detstvo
-------

Odmalička žila a bola vychovávaná v Yorkshire, v Anglicku, odkiaľ pochádzali jej rodičia John a Sue. Počas dospievania sa presťahovala do Londýna. Tu sa začala rozbiehať jej herecká kariéra, keď na seba počas predstavovania divadelnej hry pritiahla pozornosť kastingového agenta. Svoju prvú rolu si zahrala vo filme *Waterland* (1992).

Kariéra
-------

Počas jej hereckej kariéry, trvajúcej vyše 15 rokov, ukázala Lena svoj talent v rôznych roliach a žánroch. Isté obdobie bola v Indii, kde v roku 1994 hrala v Disney filme *The Jungle Book* a neskôr v Nórsku, kde natáčala film *Aberdeen* (2000). Za túto rolu dostala ocenenie Silver Iris Award za najlepší herecký výkon na filmovom festivale v Bruseli v roku 2001. Hrala aj vo filme *Kliatba bratov Grimmovcov* (2005) a v roku 2006 dostala úlohu vo veľkofilme *300*. Avšak jej najväčšia a najznámejšia rola je postava kráľovnej Cersei Lannisterovej, ktorú stvárňuje v seriáli stanice HBO, *Game of Thrones*.

Osobný život
------------

V máji 2007 sa vydala za hudobníka Petra Loughrana, s ktorým má syna Wylieho (\* 31. marec 2010). Priznala, že po pôrode trpela popôrodnou depresiou. V júli 2012 podala žiadosť o rozvod. Rozviedli sa 26. decembra 2013. 

10. júla 2015 porodila svoje druhé dieťa, dcéru Teddy, ktorú má s režisérom Danom Cadanom (jej kamarát z detstva, s ktorým pracovala na filme *The Devil's Wedding*). Pár sa údajne zasnúbil a plánujú sa vziať v lete 2018.

Iné projekty
------------

Commons
* Spolupracuj na Commons Commons ponúka multimediálne súbory na tému **Lena Headeyová**

Externé odkazy
--------------

* Lena Headey v Internet Movie Database (po anglicky)
* Lena Headey v Česko-Slovenskej filmovej databáze

Autoritné údaje: * BnF: 141861217
* GND: 136950892
* ISNI: 0000 0000 6309 2767
* LCCN: nr96043771
* NK ČR: xx0042540
* VIAF: 24811606
* WorldCat: lccn-nr96043771
**Fyleus** alebo **Fýleus** (starogr. Φυλεύς – *Fyleus*, lat.  *Phyleus*) je v gréckej mytológii syn elidského kráľa Augeia.

Fyleov otec Augeias vlastnil veľké stáda dobytka, keď do jeho osudu vstúpil veľký grécky hrdina Herakles. Bol v službe u mykénskeho kráľa Eurysthea a plnil pre neho dvanásť ťažkých úloh.

Piatou úlohou Herakla malo byť vyčistenie Augeiových chlievov. Chlievy sa dlhé roky nečistili, boli preto veľmi zanesené hnojom ako aj ohrady a priľahlé polia. Herakles si veril a dopredu sa s Augeiasom dohodol, že keď mu dá desatinu svojho stáda, prácu dokončí už do večera. Kráľ s tým samozrejme súhlasil, lebo veril, že to nie je možné. Herakles však pohol rozumom, stádo vyhnal na lúku, prekopal priekopy k blízkym riekam Alfeios a Péneios a vodný prúd riek potom prehnal chlievmi a do večera bolo všetko čisté.

Lenže Augeias aký bol bohatý, taký bol aj lakomý a dohodnutú odmenu odďaľoval. Keď sa navyše dozvedel, že vyčistenie chlievov bolo Heraklovou povinnosťou, odmenu odmietol vyplatiť a Herakla potupne vyhnal. Fyleus s otcovým rozhodnutím nesúhlasil a kráľ ho preto vyhnal tiež.

Takéto správanie sa mu však nevyplatilo, po rokoch sa Herakles do Elidy vrátil, Augeia zabil a jeho syna Fylea dosadil na uvoľnený kráľovský trón.

Iná verzia mýtu ale tvrdí, že sa Fyleus vysťahoval z Elidy a usadil sa na ostrove Dulichion a tam potom šťastne vládol až do smrti. Jeho syn Meges vynikol ako statočný bojovník v trójskej vojne, ktorej sa zúčastnil so štyridsiatimi loďami.

Zdroje
------

* ZAMAROVSKÝ, Vojtech. *Bohovia a hrdinovia antických bájí*. [s.l.] : Perfekt, 2007. ISBN 80-8046-203-8. (slovenský jazyk)
* *Tento článok je čiastočný alebo úplný preklad článku Fýleus na českej Wikipédii.*
**Bromide** bolo krycie meno rušiaceho systému, ktorý používala britská RAF proti rádiovému navádzaciemu systému X-Gerät, používaného Luftwaffe na začiatku druhej svetovej vojny. Vznikol úpravou britských delostreleckých radarov. Rušičky *Bromide*, spolu s ďalšími zariadeniami pre elektronický boj, prevádzkovalo 80. krídlo RAF pod velením Edwarda Addisona.

Situácia
--------

Na začiatku vojny používalo Nemecko pre bombardovanie britských cieľov viacero rádiových navádzacích systémov (Knickebein, X-Gerät, Y-Gerät). Prvé dva spočívali na vysielaní Morseho bodiek a Morseho čiarok s frekvenciou 60 znakov za minútu v úzkych kužeľových výsekoch. Tieto sa navzájom mierne prekrývali, čím sa vytvorila veľmi úzka oblasť so spojitým tónom - navádzací lúč. Tento lúč bol zameraný na aktuálny cieľ náletu. Piloti bombardéru vedeli na ktorej strane lúča sú čiarky a na ktorej bodky. Podľa toho vedeli, ktorým smerom majú let korigovať, aby sa dostali do oblasti neprerušovaného signálu a teda na správny letový kurz.

Briti mali už v auguste 1940 k dispozícii rané rušiace systémy pre známe frekvencie systému Knickebein. V rovnakom období začali odpočúvacie stanice zachytávať aj signály s vyššou frekvenciou 74 MHz. Koncom augusta zachytili aj signály na susediacich frekvenciách. Lokalizovali ich do oblasti Calais a Cherbourg. Zároveň zaznamenali niekoľko nemeckých náletov s vysokou presnosťou. Signály, na základe podobnosti s už známym systémom Knickebein, priradili novému navigačnému, ktorý označili krycím menom Ruffian.

Bromide
-------

Ako protiopatrenie boli narýchlo upravené britské delostrelecké radary, aby rušili detegované frekvencie. Rušička dostala označenie *Bromide*.. 14. novembra 1940 podnikli nemecké bombardéry ničivý nálet na Coventry. Tej noci boli k dispozícii 4 rušičky *Bromide*, jedna z nich takmer na príletovej trase k cieľu. Rušenie však nebolo účinné. Briti mali riešenie problému na dosah, aj keď zatiaľ o ňom nevedeli. Už 6. novembra na pobreží Anglicka núdzovo pristál Heinkel s prístrojmi X-Gerät na palube. Vzhľadom na to, že vrak sa nachádzal vo vode, nárokovalo si jeho záchranu Kráľovské námorníctvo. Až o niekoľko dní sa prístroje dostali na prehliadku do správnych rúk. Pri nej sa zistilo, že *Bromide* vysielal na správnej frekvencii ale signál s modulovanými 1 500 cyklami, namiesto potrebných 2 000. To bola hlavná príčina jeho neúčinnosti. Do niekoľkých dní po nálete na Coventry bol problém odstránený a účinnosť *Bromide* sa zvýšila. Vo februári 1941 bol v prevádzke už dostatok zariadení *Bromide* na to, aby úplne zahltili frekvencie systému X-Gerät.

Referencie
----------

1. ↑  Price (2006, s. 38)
2. ↑  Price (2006, s. 40)
3. ↑  Price (2006, s. 46)

Zdroje
------

* PRICE, Alfred. *Nástroje temnot. Historie elektronické války 1939 – 1945*. Praha : Mladá fronta, 2006. 272 + 16 s. ISBN 80-204-1373-1. (česky)
**Bronx Community Board 1** je miestna samospráva v New Yorku, zahŕňa susedstvá Mott Haven, Melrose, a Port Morris v štvrti Bronx. Je ohraničená prielivom East River, East 149th Street, a Prospect Avenue na východe, East 161st Street (z Prospect Avenue na Third Avenue), East 159th Street (z Third Avenue na Park Avenue), a East 149th Street (z Park Avenue na Harlem River) na severe, a Harlem River s Bronx Kill na západe a juhu.

Jej súčasný predseda je George Rodriguez, a okresný riaditeľ Cedric Loftin.

Demografia
----------

Podľa sčítania obyvateľov, mala samospráva 82 159 obyvateľov, oproti 77 214 v roku 1990 a 78 441 v roku 1980.
Z toho 51 627 (66,9 %) boli Hispánci, 21 272 (25,9 %) boli Černosi (ne-Hispánci), 1 097 (1,3 %) Belosi (ne-Hispánci), 420 (0,5 %) boli Aziati, 206 (0,3 %) indiáni, 186 (0,2 %) boli iné rasy, a 774 (0,9 %) dvoch a viac rás.

Externé odkazy
--------------

* Oficiálna stránka samosprávy

Zdroj
-----

*Tento článok je čiastočný alebo úplný preklad článku Bronx Community Board 1 na anglickej Wikipédii.*
**Robinson R44** je štvormiestny ľahký vrtuľník vyrábaný od roku 1992 americkou spoločnosťou Robinson Helicopter Company. Robinson R44 vychádza konštrukčne z menšieho dvojmiestneho modelu Robinson R22 a je vybavený hydraulickými systémami pre riadenie letu. Prototyp prvýkrát vzlietol 31. apríla 1990. Model Robinson R44 získal certifikát FAA v decembri 1992.

Konštrukcia a vývoj
-------------------

Robinson R44 Astro
Robinson R44 Raven I
Robinson R44 Raven II
Časť prístrojovej dosky a pohľad z kokpitu vrtuľníku R44
Robinson R44
Robinson R44 je jednomotorový ľahký vrtuľník s dvojlistovým hlavným rotorom, dvojlistovým tlačným vyrovnávacím rotorom a lyžovitým podvozkom. Má uzatvorenú kabínu s dvomi radami sedadiel. Smer otáčania rotoru je rovnaký ako u R22, z ktorého tento stroj konštrukčne vychádza, ľavotočivý.

Robinson R44 bol vyvíjaný v 80. rokoch Frankom Robinsonom a tímom jeho spolupracovníkov. Prototyp vzlietol prvýkrát 31. marca 1990 a certifikovaná FAA bola verzia R44 Astro vyrobená v decembri 1992. Prvé dodávky zákazníkom boli začaté v januári 1993. V januári 2000 predstavila spoločnosť Robinson Helicopter Company inovovanú verziu Raven s hydraulickými systémami pre riadenie letu s nastaviteľnými pedálmi. V júli 2002 bola predstavená modernejšia verzia Raven II so silnejším vstrekovaním paliva motoru a so širšími listami rotoru. Verzia Raven II disponovala vyššou maximálnou vzletovou hmotnosťou a vyšším výkonom.

Prvou ženou, ktorá obletela svet vrtuľníkom, bola Jennifer Murray. V rok 1997 preletela so strojom Robinson R44 vzdialenosť 36 000 km za 97 dní. čilský prezident Sebastián Piñera vlastní jeden stroj R44 a niekoľkokrát absolvoval verejné lety. Belgický korunný princ Philippe vlastní stroj R44 s unikátnou značkou *OO-PFB*, kde skratka PFB znamená „Prins Filip België." Britský spevák Jay Kay vlastní stroj R44 so značkou *G-JKAY*, ktorý tiež pilotuje vo svojom songu White Knuckle Ride.

Neoficiálna amatérska databáza eviduje celkom 89 smrteľných prípadov nehôd vrtuľníku R44 a celkom 296 nehôd, na ktorých majú podiel stroje R44.

Špecifikácia (Raven II)
-----------------------

### Technické údaje

* **Posádka**: 1 pilot
* **Užitočná záťaž**: 4 osoby (vrátane pilota)
* **Priemer rotora**: 10,1 m
* **Priemer vyrovnávacieho rotora**: 1,5 m
* **Dĺžka**: 9 m
* **Výška**: 3,3 m
* **Prázdna hmotnosť**: 657,7 kg
* **Maximálna vzletová hmotnosť**: 1 134 kg
* **Pohonná jednotka**: 1× motor Lycoming IO-540-AE1A5 o výkone 183 kW

### Výkony

* **Maximálna rýchlosť**: 240 km/h
* **Cestovná rýchlosť**: 200 km/h
* **Dolet**: 560 km

Pozri aj
--------

* Robinson R22

Iné projekty
------------

Commons
* Spolupracuj na Commons Commons ponúka multimediálne súbory na tému **Robinson R44**

Zdroj
-----

* *Tento článok je čiastočný alebo úplný preklad článku Robinson R44 na českej Wikipédii.*


|  |  |
| --- | --- |
| Portal | Portál letectvo |

| * z
* d
* u
Vrtuľníky spoločnosti Robinson Helicopter Company |
| --- |
| 
* R22
* R44
* R66

 | Logo |
Poloha okresu
**Tiszavasvársky okres** je okres v župe Szabolcs-Szatmár-Bereg v Maďarsku. Okresným mestom je od roku 2013 mesto Tiszavasvári.

Popis
-----

Rozloha okresu je 381,61 km². Nadmorská výška územia okresu je zhruba 92 m. Nachádza sa v nížine rieky Tisa v západnej časti župy v severovýchodnej časti Maďarska. Severnú hranicu okresu tvorí rieka Tisa. Na rieke je malá priehrada s vodnou elektrárňou. Od rieky Tisa vedie smerom na juh vodný kanál Keleti-főcsatorna.

Doprava
-------

Okresom od západu k východu prechádza hlavná cesta č. 36. V blízkosti južnej hranice okresu potom vedie diaľnica M3. Územím okresu tiež prechádza železničná trať z Polgáru do Níreďházy.

Sídla a ľudia
-------------

Od júla 2013 je okres tvorený dvoma mestami a štyrmi dedinami.

|  | Meno obce | Typ obce | Obyvatelia | Rozloha v km2 |
| --- | --- | --- | --- | --- |
| 1 | Tiszavasvári | okresné mesto | 12 964 | 128,53 |
| 2 | Tiszalök | mesto | 5 485 | 58,72 |
| 3 | Tiszadob | mestečko | 2 929 | 82,61 |
| 4 | Szorgalmatos | dedina | 1 039 | 8,44 |
| 5 | Tiszadada | dedina | 2 317 | 48,75 |
| 6 | Tiszaeszlár | dedina | 2 572 | 54,56 |

V januári 2013 v tomto okrese žilo spolu 27 306 ľudí. Obyvatelia sa zaoberajú predovšetkým poľnohospodárstvom (ovocie, kukurica) a chovom dobytka. V okrese je vysoká nezamestnanosť.

Zdroj
-----

*Tento článok je čiastočný alebo úplný preklad článku Okres Tiszavasvári na českej Wikipédii.*

| * z
* d
* u
Sabolčsko-satmársko-berežská župa |
| --- |
| 
* Baktalórántházsky obvod
* Csengerský obvod
* Fehérgyarmatský obvod
* Ibránsko-nagyhalászsky obvod
* Kisvárdiansky obvod
* Mátészalkiansky obvod
* Nagykállósky obvod
* Nyírbátorský obvod
* Níreďházsky obvod
* Tiszavasvársky obvod
* Vásárosnaményský obvod
* Záhonský obvod

 | Poloha Sabolčsko-satmársko-berežskej župy |
| 
* Baktalórántházsky okres
* Csengerský okres
* Fehérgyarmatský okres
* Ibránsky okres
* Kemecsský okres
* Kisvárdiansky okres
* Mátészalkiansky okres
* Nagykállósky okres
* Nyírbátorský okres
* Níreďházsky okres
* Tiszavasvársky okres
* Vásárosnaménsky okres
* Záhonský okres

 |
Súradnice: 22°50′00″J 67°53′00″Z﻿ / ﻿22,83333°J 67,88333°Z﻿ / -22.83333; -67.88333

**Licancabur** je názov v súčasnosti neaktívneho stratovulkánu, nachádzajúceho sa na hraniciach Čile a Bolívie. Sopka má typickú kužeľovú stratovulkanickú stavbu so sklonom 30 °. Vrchol Licancaburu je tvorený kráterom s priemerom 400 m, v súčasnosti zaliaty vodou, čím vytvára na vrchole jazierko. Voda jazierka má približne 6 °C (napriek tomu že teploty v okolí poklesnú niekedy až na −30 °C), čo umožňuje rast vodnej fauny vo výške približne 6 000 m.

O vulkanickej aktivite ne sú doložené žiadne historické záznamy, no najmladšie vyvreniny sú pravdepodobne holocénneho veku. Posledné fázy sopečnej činnosti zanechali po sebe mlado vyzerajúce bloky andezitovej lávy na severozápadnom úbočí. Staršie lávové prúdy sú pokryté vrstvou napadaných pyroklastík.

Iné projekty
------------

Commons
* Spolupracuj na Commons Commons ponúka multimediálne súbory na tému **stratovulkán Licancabur**.

Externé odkazy
--------------

* www.volcano.si.edu - stratovulkán Licancabur na Global Volcanism Program (po anglicky)
**Alexandra Ripleyová** (\* 8. január 1934, Charleston, Južná Karolína, USA - † 10. január 2004, Richmond, Virgínia) bola americká spisovateľka.

Životopis
---------

Narodila sa ako jediné dieťa Alexandra a Elizabeth Braidových. Navštevovala školu Ashley Hall v Charlestone a promovala na Vassar College v roku 1955 z ruštiny.

Vždy chcela byť spisovateľkou, ale odvahu uskutočniť svoj sen našla až po vyskúšaní niekoľkých zamestnaní, medzi nimi napríklad čítanie rukopisov.

Svoju prvú knihu *Who 's the Lady in the President' s Bed?* vydala v roku 1972 pod pseudonymom BK Ripley. Dielom *Charleston* (1981) začala autorka rad historických románov, ktoré sa stali bestsellermi. Avšak životným dielom sa stal roku 1991 román *Scarlett*, ktorým nadviazala na dvojdielnu ságu *Odviate vetrom* od Margaret Mitchellovej.

Zomrela 10. januára 2004 vo svojom dome v Richmonde vo Virgínii. Bola dvakrát vydatá a mala dve dcéry z prvého manželstva s Leonardom Ripleym.

Dielo
-----

* 1972: *Who 's the Lady in the President' s Bed?*
* 1981: *Charleston*
* 1984: *On Leaving Charleston*
* 1985: *The Time Returns*
* 1987: *New Orleans Legacy*
* 1991: *Scarlett*
* 1994: *From Fields of Gold*
* 1997: *A Love Divine*

V slovenčine vyšlo
------------------

* 1992: *Charleston* (Gemini, ISBN 80-85265-92-3)
* 1992: *Zbohom Charleston 1.* (Gemini, ISBN 80-7161-061-5)
* 1992: *Zbohom Charleston 2.* (Gemini, ISBN 80-7161-061-5)
* 1993: *Neworleanské dedičstvo* (Danubiapress, ISBN 80-218-0161-1)
* 1996: *Zlaté polia* (Danubiapress, ISBN 80-218-0115-8)
* 2009: *Scarlett* (IKAR, ISBN 978-80-551-1787-4)

Referencie
----------

1. ↑  . Dostupné online.

Externé odkazy
--------------

* Obituaries: Alexandra Ripley. *The Telegraph* 27. január 2004.
* Zomrela Alexandra Ripleyová

Zdroj
-----

*Tento článok je čiastočný alebo úplný preklad článku Alexandra Ripleyová na českej Wikipédii.*

Autoritné údaje: * abART: 144750
* BnF: 120122716
* GND: 119201038
* ISNI: 0000 0000 8086 1150
* LCCN: n80155479
* NK ČR: ola2002110092
* SNK: 165803
* VIAF: 7401028
* WorldCat: lccn-n80155479
**Libya Montes** je pahorkatina na povrchu Marsu, ktorá sa rozkladá na 1 170 kilometroch takmer pri rovníku Marsu južně od impaktnej oblasti Isidis Planitia.Oblasť sa sformovala vplyvom dopadu tohto telesa do oblasti Isidis basin. Pomenovaná bola v roku 1979.

V centrálnej časti Libya Montes sa nachádza rozsiahle údolie tiahnúce sa do dĺžky 400 km,, ktoré pravdepodobne vzniklo pred 3,5 miliardami rokov vplyvom tečúcej vody. Pahorkatina bola jedným z dvoch hlavných kandidátov pre pristátie Mars Surveyor 2001 pred tým, než bola misia zrušená.

Referencie
----------

1. 1 2 3   *DLR - The Libya Montes highland region* [online]. [Cit. 2007-09-05]. Dostupné online.
2. 1 2   *PIA02395: A Valley in the Libya Montes* [online]. [Cit. 2007-09-05]. Dostupné online.
3. ↑   *Google mapy - Mars* [online]. [Cit. 2007-09-05]. Dostupné online.

Pozri aj
--------

* Zoznam pohorí na Marse

Externé odkazy
--------------

* Libya Montes na mapách google.com

Iné projekty
------------

Commons
* Spolupracuj na Commons Commons ponúka multimediálne súbory na tému **Libya Montes**
**Hypertrofická kardiomyopatia** (**HKMP**) je vrodené ochorenie srdca pri ktorej sú komory srdca neobvykle zväčšené bez zjavnej príčiny (napríklad vysoký krvný tlak). Patrí medzi najčastejšie príčiny náhleho úmrtia športovcov a medzi najčastejšiu príčinu zástavy srdca u mladých jedincov. Pri HKMP srdce nedokáže kvôli zväčšeným oddielom srdca efektívne pumpovať krv do tela.

HKMP najčastejšie vzniká ako geneticky podmienené ochorenie pričom platí autosomálne dominantný typ dedenia, menej často môže vznikať aj ukladaním metabolitov.

Symptómy
--------

Symptómy HKMP sú rôzne, medzi najčastejšie patrí pocit únavy, bolesti na hrudi a ťažkosti s dýchaním, ktoré sú znakom nedostatočného prekrvenia. pri vzniku arytmií sa prejavuje pocit búšenia srdca, synkopa alebo pocit na odpadnutie. Symptómy vznikajú najčastejšie pri námahe pri oddychu sa zmiernia alebo vymiznú. Veľká časť jedincov s HKMP je bez príznakov a prvým príznakom môže byť až náhla srdcová smrť.

Referencie
----------

1. ↑
2. 1 2